Erling Braut Haaland

Erling Braut Haaland (født Håland; 21. juli 2000 i Leeds i Storbritannia) er en norsk fotballspiller som spiller for den engelske klubben Manchester City og det norske landslaget.
Han er sønn av tidligere landslagsspiller i fotball Alf-Inge Håland og tidligere sjukamputøver Gry Marita Braut. Slekten Braut består av en rekke idrettsutøvere.Haalands fremste egenskaper som fotballspiller er fart og kraft, samt teft for riktig posisjonering og stor ro foran mål med rene skuddtreff på ballen.


== Oppvekst og familie ==
Haaland ble født 21. juli 2000 i Leeds, England, da faren Alf-Inge Håland spilte for Leeds United i Premier League. I 2004, tre år gammel, flyttet han til Bryne, foreldrenes hjemby i Norge. Samtidig som han spilte fotball fra tidlig alder, deltok Haaland i forskjellige andre idretter som barn, inkludert håndball, golf og friidrett. Han skal ha satt en verdensrekord i sin aldersgruppe i stille lengde da han var fem, med en registrert lengde på 1,63 meter.Han er fetter til Jonatan Braut Brunes, Emma Braut Brunes og Albert Braut Tjåland, alle fotballspillere tilknyttet slekten Braut.


== Karriere ==
Erling Braut Haaland gikk gradene som spiller i Bryne Fotballklubb, og ble solgt til Molde Fotballklubb i januar 2017. Bryne FK hadde da sikret seg en klausul om en andel ved eventuelt videresalg av spissen.Haaland fikk sitt gjennombrudd på det øverste nivået i Norge høsten 2017, og det var stilt store forventninger til ham før sesongstart 2018. Mye av sesongoppkjøringen ble spolert av at han pådro seg lungebetennelse og ble liggende på sykehus mens lagkameratene spilte treningskamper. Han overbeviste likevel da serien startet og spilte også for Norges G19-landslag på vårsesongen.


=== Klubblag ===
Utenlandske fotballklubber viste etter hvert interesse for Haaland, og etter at han hadde skåret fire mål borte mot serieleder Brann 1. juli 2018, medga Molde-trener Ole Gunnar Solskjær at det var kommet inn bud på den unge spissen. Det ble Red Bull Salzburg som kapret talentets underskrift, og han ble knyttet til klubben i starten av 2019. På våren ble det kun fem kamper fordelt på serie, cup og internasjonalt. Men fra sommeren var han med for fullt. 
Haaland skrev seg inn i UEFA-historien da han som den yngste noensinne satte hat-trick i løpet av en omgang (den første) i sin debut i Mesterligaen 17. september 2019 og slik bidro vesentlig til at Red Bull Salzburg slo KRC Genk 6-2.Den 29. desember 2019 skrev han under en kontrakt med Borussia Dortmund for en kontraktsperiode som løp frem til 30. juni 2024.Den 18. januar 2020 scoret han tre mål i sin første kamp for Borussia Dortmund, etter at han kom inn i det 65. spilleminutt. Etter at han seks dager senere fulgte opp med to mål på rundt 20 minutter i sin første hjemmekamp for klubben, representerte dette skåringsrekord per spilt tid for tysk Bundesliga med samlet fem mål på 59 minutter.Den 18. februar 2020 skåret han to mål mot Paris Saint-Germain FC i Mesterligaen og ble spilleren som raskest har skåret ti mål i turneringen. Han brukte sju kamper, fire færre enn den forrige rekorden.I den tyske Supercup-finalen 30. september 2020 skåret han mål og har dermed skåret i debuten for Borussia Dortmund i fire turneringer: Bundesligaen, Mesterligaen, den tyske cupen og den tyske supercupen. I tillegg skåret han i sitt første derby mot FC Schalke 04.Den 9. januar 2021 skåret han to mål mot RB Leipzig, og hadde dermed scoret 25 mål på 25 kamper i Bundesliga; ingen har gjort dette raskere enn Haaland.Han ble toppscorer i Mesterligaen 2020/2021 og ble kåret til årets angrepsspiller i turneringen. Han har nå scoret 20 mål og gitt to målgivende på 16 kamper.
Den 10. mai 2022 ble Manchester City enig med Borussia Dortmund om en overgang for Haaland, med offisiell startdato som Manchester City-spiller 1. juli 2022.


=== Landslagsspill ===
Erling Braut Haaland har spilt kamper for de aldersbestemte landslagene G15, G16, G17, G18, G19, U20 og U21.Han spilte alle kampene for Norges G19-landslag i fotball under U19-EM 2018 i Finland.Han ble tatt ut i Norges tropp til U20-VM 2019 i Polen. Han skåret bare i én av de tre kampene, mot Honduras, men til gjengjeld ni ganger. Likevel røk Norge ut etter de tre innledende kampene.
Den 27. august 2019 ble han tatt ut i sin første seniorlandslagstropp for Norge i kampene mot Malta og Sverige, og 5. september 2019 fikk han sin første landskamp for Norge mot Malta.Den 4. september 2020 scoret han sitt første landslagsmål for Norge mot Østerrike.Den 11. oktober 2020 scoret han sitt første hat-trick for Norge – hjemme mot Romania. Den 7. september 2021 scoret han sitt andre hat-trick på landslaget – i 5–1-seieren over Gibraltar.


== Meritter ==


=== Klubb ===
Red Bull Salzburg

Østerriksk Bundesliga: 2018–19, 2019–20
ÖFB-Cup: 2018–19Borussia Dortmund

DFB-Pokal: 2020–21


=== Landslag ===
Norge G17

Syrenka Cup: 2016


== Personlige utmerkelser ==
Erling Braut Haaland fikk i 2018 Nettavisen-prisen som årets unge spiller i Eliteserien.I 2019 ble han kåret til årets spiller i Østerrike, og fikk også prisen for «årets gjennombrudd» i under Idrettsgallaen 2020.I november 2020 ble han tildelt «Golden Boy» som blir gitt til den fotballspilleren under 21 år som har imponert gjennom ett kalenderår. 
I desember 2020 vant han Nettavisen-prisen som årets sportsnavn.


== Trivia ==
Haaland ga i 2016 ut sangen «Kygo Jo» sammen med Salernitana-spilleren Erik Botheim og Jerv-spiller Erik Tobias Sandberg. Sangen har blitt spilt av 8 830 000 ganger på YouTube og har 270 000 likes. Haaland har sagt at han liker meditasjon.


== Referanser ==


== Eksterne lenker ==
(en) Erling Braut Haaland – kategori av bilder, video eller lyd på Commons 
(en) Erling Braut Haaland på Internet Movie Database 
(en) Erling Braut Haaland hos The Movie Database 
(de) Erling Braut Haaland – Munzinger Sportsarchiv 
(en) Erling Braut Haaland – FIFA 
(en) Erling Braut Haaland – UEFA 
(fr) Erling Braut Haaland – LÉquipe 
(en) Erling Braut Haaland – Transfermarkt 
(en) Erling Braut Haaland – national-football-teams.com 
(en) Erling Braut Haaland – WorldFootball.net 
(en) Erling Braut Haaland – Soccerbase.com 
(en) Erling Braut Haaland – FootballDatabase.eu 
(de) Erling Braut Haaland – fussballdaten.de 
(en) Erling Braut Haaland på Twitter 
(en) Erling Braut Haaland på Instagram